
LALÀNA LAHARANA FAHA – 2026 - 005
momba ny politikan’ny fampiasana teny sy zo 
momba ny teny eto Madagasikara

FILAZANA  NY ANTONANTONY

Ny teny no fitaovan-tserasera fototra, lalan-dra ikorianan’ny fifandraisana, fantsona arahin’ny hevitra, ny fahalalana, ny traikefa, mitondra amin’ny fivoaran’ny fiarahamonina. Ny teny no isainan’ny olombelona ; « fanahin’ny firenena », hoy i Humboldt. Tsy roa manana eran-tany ny teny malagasy fa an’i Madagasikara ihany na tsy misakana ny fipariahany maneran-tany aza izany. Tombony lehibe ho an’ny malagasy ny fananany teny tokana ifanakalozan’ny mponina manerana ny Nosy. Anirian’ny Afrikanina maro an’i Madagasikara izany.


Tokana ny teny malagasy ary fananana sy fitaovam-pifandraisana iombonan’ny Malagasy rehetra manerana ny Nosy. Harena ho an’ny teny malagasy ny fananany endrika maro isam-paritra ary ampirisihina ny fampiasana azy ireny.   

Raha ny tarehimarika navoakan’ny rafitra misahana ny antontanisa eto Madagasikara dia mihoatra ny sivy amby sivifolo isanjaton’ny mponina (99%) manerana ny Nosy no mahay sy miteny ny teny malagasy ary mihoatra ny valopolo isanjaton’ny mponina (80%) no tsy mahay afa-tsy io teny io (Instat Madagascar, RGPH-3, 2018).

Na nisy aza ny fanapahan-kevitra momba ny fampiasana teny noraisin’ny fitondrana nifandimby teto Madagasikara, na ankapoben-javatra loatra ny filazana izany, tahaka ny hita amin’ny Lalàmpanorenana na tsy mahakasika afa tsy sehatra voafetra, toa ny hita amin’ny didy isan-karazany.

Na eo aza izany, tsy mbola misy lalàna manokana mamaritra amin’ny antsipiriany ny fepetra momba ny fampiasana ny teny sy ny zo tokony hositrahin’ny olom-pirenena amin’ny teny ampiasaina amin’ny raharaha mahakasika ny fiainany.

Sokajina olona amina sehatra maro no mahatsapa izany fahabangana izany ka nitarika amin’izao fanaovana lalàna izao.

Eo koa ny fahitana karazana toe-javatra tsy rariny na miendrika tsindry hazo lena mihatra amin’ny vahoaka malagasy maro tsy mahay afa-tsy teny malagasy amin’ny sehatra isan-karazany. Tsy fanagasiana bontolo, araka izay mety ho fiheverana azy, no aroson’ity lalàna ity fa fanomezan-kasina sy fametrahana amin’ny toerana sahaza azy ny tenim-pirenena malagasy. Tanjona amin'izany ny hisian'ny rariny ho an'ny rehetra sy ny fampahombiazana ny fandrosoana iombonan'ny fiarahamonina malagasy.  Tsy fanilihana ny teny vahiny fa fanomezana fototra ho fanatsarana ny fianarana aza izany. 

Voalazan’ny mpandinika sy ny mana-pahaizana fa ny fahafehezana ny tenindreny dia manamora ny fianarana ny teny vahiny. Hevitra tohanana sy voizin’ny UNESCO sy ny UNICEF izany.

Araka izany, ny tanjon’ity lalàna ity dia ny:

· hanamafy ny anjara toeran’ny teny malagasy amin’ny maha tenindreny sy tenim-pirenena azy;

· hampiroborobo ny fampiasana ny teny malagasy amin’ny sehatra ofisialy sy amin’ny raharaham-panjakana;
· hiantoka ny fahafahan’ny olom-pirenena mahazo sy mampiasa ny teny malagasy amin’ny raharaha mahakasika azy;

· handrindra amin’ny fomba mazava ny politikan’ny teny eto Madagasikara.
Izany
dia
mifanaraka
amin’ny  lalàna manan-kery  mifehy ny politikam-pirenen’ny kolontsaina, izay manamafy ny maha zava-dehibe ny fametrahana ny politika momba ny teny.

Mba hahatrarana ireo tanjona ireo, ity lalàna ity dia :
· mamaritra ny sata sy ny toerana ary ny andraikitry ny teny ampiasaina manerana ny tanin'ny Repoblikan'i Madagasikara;

· manome vahana ny asa rehetra momba ny teny sy fiteny, toy ny fikarohana, fanoratana ary fandikan-teny ;
· manome zo ny olom-pirenena hisitraka tolotra amin’ny teny malagasy sy hahazo dikan-teny amin’ny teny malagasy amin’ny raharaha voasoratra amin’ny teny vahiny;

· mamaritra ny fananganana rafitra manokana misahana ny teny malagasy sy ny sampan-draharaha mifandraika aminy;

· mandrindra ny fampiasana ny teny amin’ny raharaham-panjakana, fanabeazana, fampiofanana, serasera ary fifandraisana amin’ny olom-pirenena.

Izany rehetra izany no anton’izao lalàna izao.

Nolanian’ny 
Antenimerampirenena tamin’ny fivoriambe izay nataony, izao lalàna manaraka izao :
LOHATENY VOALOHANY FEPETRA ANKAPOBENY 

TOKO VOALOHANY

Famaritana ny voambolana fototra

Andininy voalohany.- Amin’ny fampiharana izao lalàna izao, atao hoe :

1. Teny malagasy : ny fitaovan-tserasera ampiasaina sy ifankahazoan’ny Malagasy manerana ny Nosy. Teny tokana ny teny malagasy saingy miseho amin’ny endrika maro.
2. Fiteny malagasy : ny endrika samihafa isehoan’ny teny malagasy arakaraka ny vanim-potoana, ny faritra, ny sokajin-taona, ny saranga, ny sehatra.

3. Fitenim-paritra : ny fiteny ampiasain’ny mponina ho fitaovam-pifandraisana isam-paritra eto Madagasikara, ankoatra ny fenitra.
4. Malagasy fenitra : teny malagasy fanta-pitsipika, ampiasaina amin’ny raharaham-panjakana rehetra eto Madagasikara.
5. Teny vahiny : ny tenim-pirenena hafa.
6. Tenim-pirenena : ny sata omen’ny firenena iray ny teny tenenin’ny mponina ao aminy ilazana fa tenin’ny tany ilay teny.

7. Teny fenitra : ny sata omena ny teny iray na maromaro ho azo ampiasaina amin’ny raharaha ofisialy na raharaham-panjakana eo anivon’ny firenena.

8. Tenin-dreny : ny teny nianaran’ny olona niteny voalohany, teny ibeazana.
9. Politika momba ny teny : ny teti-pitondrana amaritana ny fepetra samihafa momba ny fampiasana teny eo anivon’ny firenena sy sehatra samihafa ao aminy.

10. Zo momba ny teny : ny fahafahan’ny olona tsirairay mitaky ny teny ampiasaina amin’ny raharaha mahakasika azy, araka ny voafaritry ny lalàna.

TOKO FAHAROA
Ny momba ny fanambarana eran-tany 
sy ny lalàna manan-kery eto amin’ny firenena
Andininy 2.- Ity lalàna ity dia mifototra amin’ny fanambarana eran-tany maro nankatoavin'i Madagasikara, izay samy mampivohitra ny maha zava-dehibe ny fitandroana ny tenim-pirenena tsy ho faty, satria harena nolovana sy aina ary fanahin’ny firenena ny teny. Anisan'ny endriky ny haren-tsaina marolafy eran-tany ny tenim-pirenena ka mendrika ny hampiroboroboina sy homena vahana hatrany noho izy fitaovana mahomby amin’ny fampandrosoana ny firenena.
Ampahatsiahivina eto ny :

· Fanambarana eran-tany momba ny zon'olombelona tamin'ny                                                      10 desambra 1948, andininy faha-2, izay maneho ny zo hahazo fahalalana ho an’ny tsirairay, tsy misy fanavakavahana miankina amin'ny teny.
· Rijanteny fampijoroana ny UNESCO, rafitra iray ao amin’ny firenena mikambana, tamin'ny 16 novambra 1945, andininy faha-2, izay mampirisika ny fampivelarana ny fanabeazana ho an’ny olona rehetra sy manohana ny fahalalahan’ny fampitan-kevitra sy fanapariahana fahaizana amam-pahalalana amin’ny alalan’ny teny sy ny sary.
· Fanambarana eran-tany momba ny Fanabeazana ho an'ny olona rehetra natao tao Jomtien, Thailand, tamin’ny 5 hatramin’ny 9 martsa 1990, izay mametraka ao amin'ny andininy faha- 112 ny tokony hitrandrahana ny haren-tsaina eo amin'ny lafiny teny mba hanabe voho ny fanabeazana; sy ao amin'ny andininy faha-513 ny tokony hampianarana mamaky teny sy manoratra amin 'ny tenindreny izay manamafy ny maha izy sy manamora ny fahatakaran’ny tsirairay ny  haren -tsain’ny fireneny.
· Fanambarana eran-tany momba ny fimaroan-kolontsaina tamin’ny                               02 novambra 2001 ao amin’ny andininy  faha-12, izay mametraka ny politika momba ny teny mifandraika amin’ny fimaroan-teny.
Andininy 3.- Ity lalàna ity dia mifameno amin’ny lalàna mifehy ny politikam-pirenen’ny kolontsaina, izay manome lanja ny tenim-pirenena sy mampivelatra ny fifandraisan’ny Malagasy amin’ny teny malagasy sy fitenim-paritra maro manerana ny Nosy.
TOKO FAHATELO
Ny amin’ny seha-pampiharana
Andininy 4.- Ity lalàna ity dia ampiharina manerana ny tanin’ny Repoblikan’i Madagasikara, indrindra indrindra amin’ireto sehatra ireto :   

-  raharaham-panjakana isan-tokony ;
-  fampianarana sy fanabeazana ary fanofanana ;
- serasera sy fifandraisana amin’ny olom-pirenena malagasy sy ny sehatra samihafa, izay voatondro isaka ny andininy avy.  

Samy mandray fepetra tandrify azy avy ny sehatra tsirairay voakasika. Iombonana kosa ny fametrahana paikadim-pirenena fanomezan-danja sy fampiroboboana ny fampiasana ny teny malagasy ho fandrindrana izany fepetra sy asa isan-tsehatra izany ao anatin’ny fampiharana ity lalàna ity.

LOHATENY  FAHAROA
NY AMIN’NY POLITIKAM-PIRENENA MOMBA NY TENY
Andininy 5.- Ny politikam-pirenena momba ny teny  dia :
· mamaritra ny sata, ny toerana amana andraikitry ny teny ampiasaina manerana ny tanin'ny Repoblikan'i Madagasikara, tafiditra ao anatin'ny paikady fiarovana sy fampitaovana ny teny malagasy, mba hahatongavana amin'ny fahavitan-tena eo amin'ny lafiny teny;
· mamaritra ny lalana sy ny fomba entina manatevina sy manatsara ny fanabeazana, manamafy ny ady amin’ny tsy fahaizana mamaky teny sy manoratra ary manamora ny fanovozam-pahalalana;
· manome vahana ny asa rehetra momba ny teny sy fiteny, toy ny fikarohana, fanoratana, fandikan-teny.
Andininy 6.- Apetraka ho teny ampianarina sy teny enti-mampianatra ary anabeazana eto Madagasikara ny teny malagasy. Ny teny vahiny kosa dia mijanona ho fitaovana enti-manamora ny fisokafan'ny firenena amin'ny any ivelany sy ny fifandraisany amin'ny vahiny.   
Andininy 7.- Andraikitry ny Fanjakana ny manohana sy mamatsy vola ny sehatra fanabeazam-boho ny teny malagasy sy ny asa atao amin’izany.
Andininy 8.- Ny asa fototry ny fanabeazam-boho ny teny dia ny : fananganana tahirim-boambolana hahazoana mandraikitra na mamorona voambolana mamaly ny filan’ny fampiasana teny amin’ny sehatra samihafa, fikarohana momba ny teny sy fiteny ary ny fitsipi-teny, famokarana boky fianarana sy boky mifandraika amin’ny fandaharam-pianarana.   

LOHATENY FAHATELO

NY AMIN’NY ZO MOMBA NY TENY
Ny amin’ny rafitra

Andininy 9.- Ity lalàna ity dia manome zo ny olom-pirenena malagasy hisitraka tolotra voasoratra amin’ny teny malagasy, araka ny fepetra voalazan’ny andininy momba izany etsy ambany.  

Andininy 10.- Ity lalàna ity dia manome zo ny olom-pirenena malagasy hisitraka dikan-teny malagasy amin’ny tolotra na raharaha samihafa voasoratra amin’ny teny vahiny ka mahakasika azy, araka ny fepetra voalazan’ny andininy mahakasika izany etsy ambany.  
LOHATENY FAHEFATRA

ANTSIPIRIAN’NY POLITIKA SY ZO ARY FEPETRA

MOMBA NY FAMPIASANA TENY ETO MADAGASIKARA

TOKO VOALOHANY
Ny amin’ny rafitra
Andininy 11.- Atsangana ny rafitra mahaleo tena antsoina hoe Tranoben’ny teny malagasy, izay rafi-panjakana ivondronan’ny matihanin’ny teny malagasy. Ny matihanina no mandinika sy mamokatra tahirin-kevitra momba ny teny malagasy. Ny Tranoben’ny teny malagasy kosa no manapa-kevitra amin’ny fampanaraham-penitra.    
Afaka mifandray sy miara-miasa amin’ny rafitra hafa sy sehatra mikirakira ny teny malagasy izy io, toy ny Minisitera misahana ny Kolontsaina, Foibe momba ny teny an’ny Akademiam-pirenena malagasy, Ivon-toeram-pikarohana misehatra amin’ny teny sy fiteny eny amin’ny Anjerimanontolo, fikambanana sy matihanina samihafa amin’ny fikirakirana ny teny malagasy. 

Ny rafi-pitantantana ny Tranoben’ny teny malagasy dia faritana amin’ny alalan’ny didim-panjakana raisina mandritra ny Filan-kevitry ny Minisitra araka ny tolo-kevitra avy amin’ny Minisitera misahana ny Kolontsaina sy Minisitera hafa voakasika. 

Andininy 12.- Atsangana ny sampan-draharaha misahana ny lafiny teny sy voambolana isaky ny Minisitera sy ny Andrimpanjakana rehetra. Manangona sy mandinika ny voambolana manokana ary manome tolo-kevitra momba ny fampiasana sy fanomezan-danja ny teny malagasy ao amin’ny sehatra misy azy no iraka sahaniny.  
Mifandray tsy tapaka amin'ny Tranoben’ny teny malagasy ny lehiben'ny sampan-draharaha isa-Minisitera ary mifanakalo vaovao sy toro amin'io rafitra io mba hampirindra ny asa atao momba ny teny malagasy.
TOKO FAHAROA

Ny amin’ny raharaham-panjakana isan-tokony
Andininy 13.- Araka ny voalazan'ny Lalàmpanorenana, ny teny malagasy sy ny teny frantsay no tenim-panjakana (na teny fenitra) ampiasaina eto amin'ny tanin'ny Repoblikan'i Madagasikara.

Noho izy tenim-pirenena tenenina sy azon'ny teratany malagasy rehetra, dia ny teny malagasy no omena laharana voalohany amin'ny sehatra rehetra amin'ny fiainam-pirenena, indrindra amin'ny famolavolana lalàna sy ny fampiharana izany.

Andininy 14.- Soratana amin’ny teny malagasy ny gazetim-panjakan’ny Repoblika sy ny fampitam-baovao ofisialy ataon’ny Fanjakana amin’ny vahoaka malagasy
Andininy 15.- Atao amin’ny teny malagasy ny lahateny sy fanambarana momba ny fitondrana ataon’ny olom-panjakana ho an’ny vahoaka malagasy. Araka izany, takina amin’ny olom-boafidy sy olom-boatendry amin’ny asam-panjakana eto amin’ny firenena ny fahaizana teny malagasy.
Andininy 16.- Soratana amin’ny teny malagasy ny taratasim-pifandraisan’ny Fanjakana amin’ny vahoaka, manomboka any amin’ny fokontany ka hatrany amin’ny Fiadidiana ny Repoblika.   
Andininy 17.- Manan-jo hahazo dikan-teny malagasy ny olom-pirenena manan-draharaha amin’ny sampan-draharaha eto amin’ny tanin’ny Repoblikan’i Madagasikara.  
TOKO FAHATELO
Ny amin’ny fanabeazana, fampianarana, fanofanana
Andininy 18.- Ny teny malagasy no teny enti-mampianatra eto Madagasikara. Anjaran’ny Minisitera sy rafitra voakasika ny manavao ny rijanteny rehetra mifandraika amin’izany.
Andininy 19.- Ampianarina manomboka amin’ny sekoly ambaratonga fototra hatrany amin’ny fampianarana ambony fehezin’ny lalàna malagasy ny teny malagasy. Anjaran’ny Minisitera voakasika ny mandrindra ny fampiharana izany.
Andininy 20.- Anisan’ny fepetra takina amin’ny olona homena mari-pahaizana ambony amin’ny Anjerimanontolo eto amin’ny firenena ny fahaizana teny malagasy. Amin’ny alalan’ny fitsapana am-bava sy an-tsoratra no amantarana izany.  
Andininy 21.- Ampiasaina amin’ny fampianarana sy fikarohana ary famoahana voka-pikarohana ho an’ny Malagasy ny teny malagasy, mba hikendrena ny fandrosoan’ny firenena. 

Anjaran’ny rafi-pampianarana sy ivon-toeram-pikarohana tsirairay ny mijery ny fomba ampiharana izany.
Andininy 22.- Atao amin’ny teny malagasy ny fampiofanana, atrikasa na dinika asa, seminera sy fizaram-pahalalana aman-traikefa samihafa ho an’ny Malagasy na an-tanàn-dehibe na ambanivohitra. Raha teratany vahiny ny mpampiofana dia manana zo hisitraka dikan-teny malagasy ny mpiofana.
TOKO FAHEFATRA

Ny amin’ny serasera sy fifandraisana amin’ny olom-pirenena

malagasy amin’ny sehatra samihafa
Andininy 23.- Takina ny fanomezan-danja ny teny malagasy amin’ny fampielezam-peo, sary, soratra amin’ny hainoamananjery.  Tsy maintsy manana mpanitsy diso ny sehatra na orinasa misahana ny serasera ho an’ny vahoaka malagasy, na seraseran-drafitra izany na orinasan-tserasera miankina sy tsy miankina amin’ny Fanjakana.

Andininy 24.- Manana zo hahazo dikan-teny malagasy ny olom-pirenena malagasy alohan’ny hanao sonia fifanarahana momba ny asa amin’ny mpampiasa rehetra eto Madagasikara na miankina na tsy miankina amin’ny Fanjakana.  
Andininy 25.- Atao amin’ny teny malagasy na asiana fandikana amin’ny teny malagasy ny filazalazana ny mombamomba ny vokatra fihinana, fampiasa aparitaka amin’ny tsena eto Madagasikara. Anjaran’ny Minisitera voakasika sy ny orinasa isan-tokony ny mandrindra izany.
Andininy 26.- Atao amin’ny teny malagasy na asiana fandikana amin’ny teny malagasy ny lanonana na fivoriana na fihaonambe atrehin’ny olom-pirenena malagasy eo anivon’ny fokontany, kaominina, distrika, faritra, firenena.
Andininy 27.- Soratana amin’ny teny malagasy ny takelaka na soratra fanondroana amin’ny sehatra samihafa, toy ny amin’ny biraom-panjakana, ny anaran-dalana sy toerana malaza, ny fitaovam-pitaterana an-tanety, an-dranomamy, an-dranomasina, an-dalamby, ana habakabaka, toy ny sidina anatiny sy sidina ivelany iandraiketan’ny orinasa malagasy.
LOHATENY FAHADIMY

NY AMIN’NY SAZY
Andininy 28.- Ny tsy fanarahana ny iray amin’ireo andininy voalazan’ity lalàna ity dia sazin’ny fitsipi-pifehezana apetraky ny rafi-panjakana isana ambaratongany.
LOHATENY FAHENINA 

FEPETRA SAMIHAFA
Andininy 29.- Mandra-pitsangan’ny Tranoben’ny teny malagasy dia ny Minisitera misahana ny Kolontsaina no miantsoroka vonjimaika ny asa voatondron’ity lalàna ity.
Andininy 30.- Foana ny fepetra rehetra teo aloha mifanohitra amin’ity lalàna ity.

Andininy 31.- Ity lalàna ity dia havoaka amin’ny Gazetim-panjakan’ny Repoblikan’i Madagasikara.  

Hotanterahina izany fa lalàm-panjakana.
Antananarivo, faha-01 jolay 2026
NY FILOHAN’NY ANTENIMIERAMPIRENENA,

RANDRIANASOLONIAIKO Siteny Thierry



